#### E L Ő T E R J E S Z T É S

### Szombathely Megyei Jogú Város Közgyűlése

### Városstratégiai, Idegenforgalmi és Sport Bizottságának

### 2024. december 17-i ülésére

és

### Szombathely Megyei Jogú Város Közgyűlése

### Fenntarthatósági és Klímastratégiai Szakmai Bizottságának

### 2024. december 18-i ülésére

*Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára*

Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelete 7.§ (2) és (6) bekezdése szerint zöldterületben közmű csak a városfejlesztési ügyekben illetékes bizottság előzetes hozzájárulásával helyezhető el.

1. **Szombathely, Váci Mihály utca I. szennyvízátemelő 10 kV-os kábelcsere, rekonstrukció**

Az E.ON Észak-dunántúli Áramhálózat Zrt. (9027 Győr, Kandó Kálmán utca 11-13.) kezelői és tulajdonosi hozzájárulás iránti kérelmet nyújtott be Szombathely Megyei Jogú Város Önkormányzatához „Szombathely Váci I.-Szennyvízátemelő TR. 10kV-os kábelcsere, rekonstrukció” tárgyú munka keretében. A kérelem szerint a régi papír 3x185 mm2-es kábelt cserélni kell új 3x1x240 mm2-es THPE típusúra a Váci I. és a szennyvízátemelő transzformátor állomások között földkábel építéssel, mivel az elavult papír kábel rossz szigetelési ellenállása miatt bármikor véglegesen tönkre mehet. A tervezett nyomvonalat az 1. számú melléklet szemlélteti.

A „41990 Szennyvízátemelő Tr. állomás” 22 kV-os oldalon felszabaduló üres cellába kell bekötni a tervezett É1 jelű NA2XS(F)2Y 3x1x240 mm2 10kV-os földkábelt. A kábel nyomvonala megkerüli zöld területen a szennyvízátemelő területét, majd szembe fordul a patakkal. A rajzon jelölt helyről kell indítani a fúrást a Perint-patak keresztezéséhez. A patak keresztezése után a gázvezetéket megkutatva érkezik a kábel nyomvonala. Ezután nyomvonala megtörik, szembe fordul a Rohonci úttal. A kábelt irányított fúrással a megjelölt távolságban a gáz és távhő vezeték között keresztezi a Rohonci út burkolatát. A fúrás indítása előtt a meglévő közvilágítási földkábelt meg kell kutatni. A kábel érkezik az út túloldalán a járdába, megkutatva a meglévő vezetékeket. A nyomvonala ezután elfordul, keresztezve a távhővezetéket, majd a járdában a másik projekt keretében tervezett nyomvonalon a kábelt össze kell kötni.

A 41991 Váci I. elnevezésű transzformátorból a régi kábelt, amely a 41990 Szennyvízátemelő TR. állomásból érkezik, ki kell kötni, és új NA2XS(F)2Y 3x1x240 mm2 10kV-os földkábel létesítendő 33 fm hosszan az Ingrid Szombathely 11 kV-os átrendezések projekt keretében létesülő KÖFÖK2 tervezett összekötőig.

A Városüzemeltetési és Városfejlesztési Osztály megállapította, hogy a tervezett villamos energia kábelek nem kerülhettek más nyomvonalra, mivel a többi közmű védőtávolságát szem előtt kell tartani.

A tervezett nyomvonal kizárólag füvesített területet érint, fásszárú növényzetet, fát, cserjét nem.

1. **Szombathely, Körmendi út 98. villamos energia ellátása**

A VILLKÁSZ Kft. (9700 Szombathely, Mérleg utca 1/A.) kérelmet nyújtott be Szombathely Megyei Jogú Város Önkormányzatához a „Szombathely, Körmendi út 98. villamos energia ellátása” tárgyú munka keretében 313 fm hosszúságú villamosenergia ellátást biztosító földkábel engedélyezésére. A tervezett nyomvonalat a 2. számú melléklet szemlélteti.

A nyomvonal a Szombathely, Újperint II. elnevezésű tr. állomás szekrényétől indul. Ezután délnyugati irányba halad zöldterületen a távközlési kábelekkel párhuzamosan a kerékpárút nyomvonalát követve egészen a Külső Pozsonyi út kereszteződéséig. Ott a nyomvonal a meglévő árok északi oldalán halad tovább egészen a meglévő 25 számú oszlop mellé tervezett K3 jelű 4 áramkörös szabadon álló elosztószekrényig. A nyomvonalra 4x240 mm2 NAYY-J kisfeszültségű kábelt fektetnek. A közműkeresztezéseknél a kábelt KPE D160 védőcsőbe helyezik. Az elosztószekrénytől új, kisfeszültségű kábelt fektetnek a meglévő oszlopig, melyről a jelenleg található szekrényt elbontják és a meglévő kábeleket az új szabadon álló szekrénybe átforgatják. Az elosztószekrény és oszlop közé 4x95 mm2 NAYY-J kisfeszültségű kábelt fektetnek, a teljes nyomvonalon KPE D110 védőcsőben.

A Városüzemeltetési és Városfejlesztési Osztály megállapította, hogy a tervezett bekötések nem kerülhettek más nyomvonalra, mivel a többi közmű védőtávolságát szem előtt kell tartani.

A tervezett nyomvonal kizárólag füvesített területet érint, fásszárú növényzetet, fát, cserjét nem.

1. **Szombathely-Perenye új ivóvíz távvezeték kivitelezési munkái**

SZEMES és Fia Kft. (9700 Szombathely, Szent Flórián krt. 2.) kérelmet nyújtott be Szombathely Megyei Jogú Város Önkormányzatához a „Szombathely-Perenye új ivóvíz távvezeték kivitelezési munkái” tárgyú munka keretében a települések között létesülő új ivóvíz távvezeték vízjogi létesítési engedélyezése kapcsán. A tervezett nyomvonalat a 3. számú melléklet szemlélteti.

A tervezett távvezeték az északi iparterület irányába kiépült D355 méretű KPE anyagú nyomásfokozott ivóvízhálózat végpont és a perenyei vízműtelep víztároló medencéje között kerül kiépítésre ellátást/töltést biztosító távvezetékként. A tervezett 89-es jelű északi elkerülő úttól nyugati irányba kerül megépítésre a Szombathely 019/4 és 019/11 hrsz-ú ingatlanok területén a távlati szervízút nyomvonalának északi oldalán.

A Szombathelyi területek érintésének vonatkozásában előzetes egyeztetés történt az elkerülő út terveit készítő Pannonway Kft-vel is.

A tervezett nyomvonal kizárólag füvesített területet érint, fásszárú növényzetet, fát, cserjét nem.

1. **Kassák Lajos utca 3785/365 hrsz. villamos energia ellátása**

Az E.ON Észak-dunántúli Áramhálózati Zrt. megbízásából a VILLKÁSZ Kft (9700 Szombathely, Mérleg utca 1/A) közútkezelői és tulajdonosi hozzájárulás iránti kérelmet nyújtott be Szombathely Megyei Jogú Város Önkormányzatához „Szombathely, Kassák Lajos utca 3785/365 hrsz. villamos energia ellátása” tárgyú munka keretében.

A Szombathely, Olad Kassák tr. állomástól kisfeszültségű kábelt kell indítani az igénylő által telepített főelosztóig. A nyomvonal párhuzamosan halad a már meglévő, 4 szomszédos telekre már kiépített kisfeszültségű kábellel. A nyomvonal délnyugati irányba indul zöldterületen, majd cca. 5 méter után elfordul délkeleti irányba és halad végig zöldterületen 70 métert. Onnantól északkeleti irányba halad tovább egészen az igénylő ingatlanig, ahol északnyugati irányba fordulva csatlakozik be az igénylő által telepített csatlakozó főelosztóig. A tervezett nyomvonalra 4\*240 mm2 NAYY-J kisfeszültségű kábelt kell fektetni a teljes nyomvonal hosszban KPE D160 védőcsőben.

A tervezett nyomvonal kizárólag füvesített területet érint, fásszárú növényzetet, fát, cserjét nem.

A terv az előterjesztés 4. számú mellékletét képezi.

1. **Szombathely, Minerva városrészen 20 kV-os villamos földkábel zöldterületen történő elhelyezése**

A VILLKÁSZ Kft. (9700 Szombathely, Mérleg utca 1/A.) az E.ON Észak-dunántúli Áramhálózati Zrt. (9027 Győr, Kandó Kálmán u. 11-13.) megbízásából kezelői és tulajdonosi hozzájárulás iránti kérelmet nyújtott be a Városüzemeltetési és Városfejlesztési Osztályhoz. A tervezett nyomvonalat az 5. számú melléklet szemlélteti.

A kérelem szerint a Minerva városrészen a Minerva utca 10-12. szám előtti transzformátor állomásból indul a tervezett 20 kV-os földkábel csere. A Minerva utcában a meglévő villamos földkábel nyomvonalára ültetett fák védelme érdekében az új 20 kV-os kábel a Minerva utca déli oldalán a Diana utca irányába a gyalogjárdában halad. A Minerva utca - Diána utca kereszteződésben a nyomvonal déli irányba fordul, a Demeter utca - Diana utca kereszteződésig a gyalogjárdában halad. A Diana utca 1/A és 1/D között a meglévő villamos földkábel nyomvonalán a 1683/3 hrsz-ú „METRO” áruházhoz új bekötés készül a közút keresztezésével, amely során a nyomvonal a „MERTRO” áruház mellett 1 db fa gyökérzónájában halad. A Demeter utca - Diana utca kereszteződésben a nyomvonal keletre fordul és a közelmúltban felújított gyalogjárdában halad a Diána utca - Viktória utca kereszteződésben kiépített transzformátor állomásig, ahol az út keresztezésével a tervezett kábel beköt a transzformátor állomásba. Az akadálymentes villamos energia biztosítása érdekében további szakaszon is szükséges a 20 kV-os földkábel cseréje.

A Viktória utca - Fortuna utca kereszteződésben kiépített transzformátor állomásból indul a tervezett nyomvonal a meglévő nyomvonalon, keresztezi a Viktória utcát, majd befordul a Fortuna utca járdájába, halad a Glória utcáig. A magántulajdonban lévő Glória utca keresztezése után eléri a 1695/18 hrsz-ú, magántulajdonban lévő Szombathely Center területét. Itt a nyomvonal keleti irányba fordul, a Szombathely Center és a 15784 hrsz-ú közterületi ingatlan telekhatárán a zöldterületben halad, majd délre fordul a 15767 hrsz-ú közterületi földrészlet telekhatárán a zöldterületben. A nyomvonal a Repülők útja (87-es számú Kám-Szombathely-Kőszeg másodrendű főút) elé halad, keresztezi a 15784 hrsz-ú közterületi ingatlanon létesített aszfalt burkolatú gyalogjárdát, majd az árkot. Az állami tulajdonú Repülők útja (közút és autóbuszmegálló) keresztezését követően a tervezett nyomvonal a meglévő villamos földkábel nyomvonalán halad 12 fm-t, majd egyenesen tovább a közelmúltban kiépült kerékpárútig a fák között. A kerékpárút nyomvonalát lekövetve halad a földkábel építés a meglévő 44-es számú oszlopig, ahol északi irányba fordulva csatlakozik az oszlophoz.

A tervezett nyomvonalon a földkábel építés füvesített területet érint, kivéve a Stromfeld Aurél utca és a Repülők útja között létesített kerékpárútnál, valamint a 44-es számú oszlop környezetében a véderdő területén lévő fákat. A fák védelme érdekében javaslom, hogy azok 2 méteres környezetében a villamos földkábel fektetése kizárólag árokásás nélküli, gyökérsérülést nem okozó technológiával legyen végezhető.

Javaslom a Tisztelt Bizottságnak, hogy járuljon hozzá a közművek létesítéséhez az előterjesztés mellékletét képző tervdokumentációk szerint.

Kérem Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék!

**Szombathely, 2024. december „ ”**

**/: Horváth Soma :/**

**I.**

**Határozati Javaslat**

**…../2024. (XII.17.) VISB. sz. határozat**

A Városstratégiai, Idegenforgalmi és Sport Bizottság a „Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára” című előterjesztést megtárgyalta, és Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelete 7. § (2) és (6) bekezdése alapján az alábbi döntést hozta:

1. A Bizottság támogatja, hogy a Váci I.-Szennyvízátemelő TR. 10kV-os kábelcserét, rekonstrukciót biztosító földkábel kiépítésre kerüljön az 1. számú melléklet szerint.
2. A Bizottság támogatja, hogy a VILLKÁSZ Kft. beruházásában tervezett „Szombathely, Körmendi út 98. villamos energia ellátása” tárgyú munka keretében a villamosenergia ellátást biztosító földkábel kiépítésre kerüljön a 2. számú melléklet szerint.
3. A Bizottság támogatja, hogy a Szombathely-Perenye új ivóvíz távvezeték kivitelezési munkái az előterjesztés mellékletét képző tervdokumentáció szerint megvalósuljanak a 3. számú melléklet szerint.
4. A Bizottság támogatja, hogy a VILLKÁSZ Kft. beruházásában tervezett „Szombathely, Kassák Lajos út 98. villamos energia ellátása” tárgyú munka keretében a villamosenergia ellátást biztosító földkábel kiépítésre kerüljön a 4. számú melléklet szerint.
5. A Bizottság támogatja, hogy a VILLKÁSZ Kft. beruházásában a Minerva városrészen tervezett 20 kV-os kábelcsere megvalósuljon az 5. számú melléklet szerint azzal, hogy a Stromfeld Aurél utca és a Repülők útja között létesített kerékpárútnál, valamint a 44-es számú oszlop környezetében a véderdő területén lévő fák 2 méteres környezetében a villamos földkábel fektetése kizárólag árokásás nélküli, gyökérsérülést nem okozó technológiával végezhető.

**Felelős**: Dr. Nemény András polgármester

Horváth Soma, alpolgármester

Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**Határozati Javaslat**

**…../2024. (XII.18.) FKSZB. sz. határozat**

A Fenttarthatósági és Klímastratégiai Szakmai Bizottság a „Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 69. § 5. pontja alapján:

1. A Bizottság egyetért azzal, hogy a Váci I.-Szennyvízátemelő TR. 10kV-os kábelcserét, rekonstrukciót biztosító földkábel kiépítésre kerüljön az 1. számú melléklet szerint.
2. A Bizottság egyetért azzal, hogy a VILLKÁSZ Kft. beruházásában tervezett „Szombathely, Körmendi út 98. villamos energia ellátása” tárgyú munka keretében a villamosenergia ellátást biztosító földkábel kiépítésre kerüljön a 2. számú melléklet szerint.
3. A Bizottság egyetért azzal, hogy a Szombathely-Perenye új ivóvíz távvezeték kivitelezési munkái az előterjesztés mellékletét képző tervdokumentáció szerint megvalósuljanak a 3. számú melléklet szerint.
4. A Bizottság egyetért azzal, hogy a VILLKÁSZ Kft. beruházásában tervezett „Szombathely, Kassák Lajos út 98. villamos energia ellátása” tárgyú munka keretében a villamosenergia ellátást biztosító földkábel kiépítésre kerüljön a 4. számú melléklet szerint.
5. A Bizottság egyetért azzal, hogy a VILLKÁSZ Kft. beruházásában a Minerva városrészen tervezett 20 kV-os kábelcsere megvalósuljon az 5. számú melléklet szerint azzal, hogy a Stromfeld Aurél utca és a Repülők útja között létesített kerékpárútnál, valamint a 44-es számú oszlop környezetében a véderdő területén lévő fák 2 méteres környezetében a villamos földkábel fektetése kizárólag árokásás nélküli, gyökérsérülést nem okozó technológiával végezhető.

**Felelős**: Dr. Nemény András polgármester

Horváth Soma, alpolgármester

Németh Ákos, a Fenntarthatósági és Klímastratégiai Szakmai Bizottság elnöke

(a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal